### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 11. marts 2020 har vedtaget Magistratens foranstående indstilling af 2. marts 2020.

Udarbejdelsen af to detaljerede forslag for placering af renseanlæg og udvidelse af [adresse] ved Tangkrogen er mere omkostningskrævende end oprindelig forudsat. Der ansøges derfor om tillægsbevilling til udarbejdelse af VVM-undersøgelser mv.

### Resumé

På baggrund af den supplerende høring besluttede byrådet i maj 2019, efter indstilling fra Teknik og Miljø, at arbejde videre med to forslag for en helhedsplan for Tangkrogen.

Magistraten har tidligere bevilget 7 mio. kr. til arbejdet med at udarbejde VVM-undersøgelser mv. for Tangkrogen. Det har efterfølgende vist sig, at arbejdet med at udarbejde VVM-undersøgelser mv. for nu to forslag på et detaljeret niveau, er væsentlig mere omkostningskrævende, end der oprindelig var afsat midler til. Derudover er der udgifter til juridisk bistand og mæglervurderinger i forbindelse med en vurdering af hjemfaldsklausulen og kontraktgrundlaget for erhvervsejendommene i [adresse]. Samlet set skønnes merudgifterne at beløbe sig til ca. 6,3 mio. kr.

Det foreslås, at der gives en tillægsbevilling på 5,8 mio. kr. af de anslåede merudgifter, mens de 0,5 mio. kr. af merudgifterne afholdes af KB-bevillingen til Udbudsjuridisk Kompetencer. Dermed sikres det videre arbejde med de to forslag for Tangkrogsprojektet.

Udgifterne til tillægsbevillingen mellemfinansieres via udlæg fra ”10+10-puljen” til større byudviklingsprojekter.

### Indstilling

At 1) Der tillægsbevilges 5,8 mio. kr. til KB-bevillingen til Tangkrogområdet som følge af anslåede merudgifter. Heraf skal de 0,4 mio. kr. anvendes til planopgaver i Teknik og Miljø. Rådighedsbeløbet mellemfinansieres via udlæg fra ”10+10-puljen” til større byudviklingsprojekter og udmøntes fra anlægsreserven ”Forstærket indsats byudvikling (10+10)”.

At 2) Udgifterne til juridisk bistand samt mæglervurdering på 0,5 mio. kr. afholdes via KB-bevillingen til Udbudsjuridiske Kompetencer.

### Sagens forløb

02-03-2020 Magistraten

Fremsendes til [adresse] med bemærkning, at Magistraten i mødet den 2. marts 2020 anbefaler, at byrådet tiltræder Borgmesterens Afdeling, Magistratsafdelingen for Teknik og Miljø og Magistratsafdelingen for Kultur og Borgerservices indstilling af 27. februar 2020.

Borgmester Bruno Krogh og rådmand Jakob Brandt deltog ikke sagens behandling.

 11-03-2020 Aarhus Byråd

Tilbagesendes Magistratsafdelingen for Teknik og Miljø med bemærkning, at byrådet i sit møde den 11. marts 2020 har vedtaget Magistratens foranstående indstilling af 2. marts 2020.